Novotný, Viliam, poslanec NR SR (2015-10-07):
Vážená pani podpredsedníčka Národnej rady, vážené dámy, vážení páni, keďže môj spravodajca je momentálne ešte len na Palisádach, tak budem musieť rečniť, až kým príde, dúfam, že to nebude zbytočne, zbytočne dlho trvať. Dovoľte mi, aby som teda uviedol tento poslanecký návrh zákona, ktorý je novelou zákona o sociálnom poistení, ale ak dovolíte, vo svojom vystúpení ho pracovne budem nazývať rodičovský balíček, pretože obsahuje sedem konkrétnych opatrení, ktoré sú určené pre pracujúcich rodičov, tých pracujúcich rodičov, ktorí vychovávajú svoje deti a starajú sa o svoje deti. Sú to opatrenia, ktoré majú vyjadriť pomoc a podporu našej spoločnosti pre snaženie pracujúcich rodičov. Cieľom predkladaného rodičovského balíčka je riešiť problémy každodenného života pracujúcich rodičov na Slovensku. Pracujúci rodičia sú ľudia, ktorí od rána do večera pracujú, platia dane a odvody, vychovávajú svoje deti a snažia sa im zabezpečiť čo najlepšie vzdelanie. Napriek tomu veľmi často riešia existenčné problémy svojej rodiny a často musia veľmi zvažovať, či si môžu dovoliť mať druhé alebo tretie dieťa. Rodičovský balíček prichádza s riešeniami, ktoré podporia postavenie pracujúcich rodičov a podajú im pomocnú ruku pri zodpovednej výchove detí. Zohľadňuje pritom fakt, že deti na Slovensku vychovávajú pracujúci rodičia v rôznych situáciách, či už ako manželia, ako nezosobášené páry, ako slobodné matky či slobodní otcovia, ako aj rozvedení rodičia či vdovy a vdovci. Rodičovský balíček preto vychádza z troch princípov, ktorými sú: Podpora pracujúcich rodičov. Pracujúci rodičia a ich deti musia mať nárok na aspoň takú podporu štátu ako ktokoľvek iný. Druhým princípom je, že pracovať sa oplatí. Nie je dôležité, koľko rodičia zarobia, ale či pracujú, to je ten najdôležitejší moment, každý, kto pracuje, každý pracujúci rodič má nárok na všetky tieto opatrenia, ak sa dostane do situácie, o ktorých ešte ďalej budem hovoriť. A tretím princípom rodičovského balíčka je solidarita a nediskriminácia. Solidarita a nediskriminácia v zmysle, že sociálne dávky nesmú a nemajú diskriminovať deti len na základe toho, z akej rodiny pochádzajú. Preto je rodičovský balíček zameraný na podporu všetkých typov rodín. Sedem opatrení, ktoré rodičovský balíček obsahuje, najprv vymenujem, je to: - jeden rok materskej vo výške čistej mzdy matky pred odchodom na materskú, - možnosť flexibilne čerpať rodičovský príspevok, - nediskriminácia zárobku na rodičovskej, - odpočítateľná položka na bývanie pre mladé rodiny s deťmi do šesť rokov, kde aspoň jeden z rodičov pracuje, - mzda vyššia ako dávky, opatrenie zamerané pre chudobných pracujúcich, - podpora rodičov v núdzi - a siedmym opatrením je podpora viacdetných rodín. Takže, ak dovolíte, prejdem jednotlivé opatrenia a vysvetlím, ako by mali v praxi fungovať. Prvým opatrením je teda jeden rok materskej vo výške čistej mzdy. Navrhujeme postupné predĺženie materskej na jeden rok a jej navýšenie na úroveň čistej mzdy matky pred odchodom na materskú. Výpadok príjmu domácnosti totiž zohráva veľmi dôležitú úlohu pri rozhodovaní sa mať či nemať ďalšie dieťa. Aj preto sa rodičia rozhodujú mať deti čoraz neskôr alebo nemajú druhé alebo tretie dieťa. Výpadok príjmu jedného z pracujúcich rodičov totiž vo väčšine prípadov sťažuje mladým párom splácanie hypotéky. Materská, ktorá sa dnes vypláca 34 týždňov vo výške 65 % hrubej mzdy, po úpravách, ktoré prináša vládny sociálny balíček, by to malo byť na úrovni 70 % hrubej mzdy, je navyše jeden z mála príspevkov, ktorý pracujúci rodičia čerpajú zo systému sociálneho poistenia. Navrhujeme, aby materskú postupne do roku 2020 poberali všetky matky po celý rok vo výške ich čistej mzdy pred odchodom na materskú, až do výšky 1,5-násobku priemernej mzdy. Maximálna materská by sa tak už v roku 2016 zvýšila o 100 eur a predĺžila o 3 týždne. Druhým opatrením, ktoré navrhujeme, je flexibilné čerpanie rodičovského príspevku. Navrhujeme flexibilné čerpanie rodičovského príspevku po materskej podľa uváženia rodiča. Podľa súčasne platnej legislatívy je možné poberať rodičovský príspevok do veku troch rokov dieťaťa, v prípade nepriaznivého stavu do šiestich rokov. Výška rodičovského príspevku je v súčasnosti určená vo výške 203,20 euro, má sa znovu vládnymi opatreniami zvýšiť. V prípade dvojičiek je výška tohto rodičovského príspevku 254 eur a trojičiek 304,80 eur. Jeho čerpanie nereflektuje na reálne potreby rodiča vo vzťahu k jeho návratu do pracovného procesu. Naším návrhom je umožniť flexibilné čerpanie celkovej sumy rodičovského príspevku po prechode z materskej podľa uváženia rodiča. Rodič si bude môcť vybrať, či bude čerpať rodičovský príspevok do troch rokov dieťaťa, alebo kratšie obdobie vo zvýšenej sume. V prípade, že sa rodič napríklad rozhodne vyčerpať rodičovský príspevok do 6 mesiacov, výška tohto príspevku by mohla dosiahnuť až čiastku 1 000 eur na mesiac a na dieťa. Tretím opatrením je nediskriminácia zárobku na rodičovskej. Navrhujeme, aby rodičia poberajúci rodičovský príspevok mohli dosiahnuť určitý príjem bez toho, aby stratili status poistenca štátu z hľadiska dôchodkového poistenia, podobne ako je to v prípade nezamestnaných. Podľa zákona o sociálnom poistení patria medzi poistencov štátu aj rodičia starajúci sa o deti, ak nie sú sami dôchodkovo poistení ako zamestnanci, ani ako samostatne zárobkovo činné osoby. Ak si ale privyrobia počas čerpania rodičovského príspevku, musia zaplatiť dôchodkové poistenie z tohto príjmu. Navrhujeme umožniť rodičom poberajúcim rodičovský príspevok dosiahnuť určitý príjem bez toho, aby prišli o status poistenca štátu z hľadiska dôchodkového poistenia. Výška príjmu je navrhnutá rovnako ako v prípade nezamestnaných, ktorým legislatíva takúto možnosť umožňuje, teda vo výške 75 % životného minima, aktuálne 148,57 eur. Štvrtým opatrením je odpočítateľná položka na bývanie. Navrhujeme odpočítateľnú daňovú položku na bývanie pre rodičov s malými deťmi. Náklady na bývanie totiž predstavujú najvýznamnejšiu položku rozpočtu mladých rodín. Podpora štátu však doteraz významne neprispela k zvýšeniu dostupnosti bývania pre rodičov s deťmi. Navrhujeme zaviesť preto odpočítateľnú položku na náklady na bývanie, ktorú si budú môcť z dane odpočítať pracujúci rodičia s deťmi do šesť rokov. Pracujúcemu rodičovi sa na konci roka môžu znížiť dane až do výšky 600 eur, t. j. 50 eur mesačne na základe preukázateľných zaplatených úrokov z úveru na bývanie alebo nájomného uhradeného na základe platnej nájomnej zmluvy. Piatym opatrením je mzda vyššia ako dávky. Navrhujeme zvýšenie sociálnej podpory pre pracujúcich rodičov s nízkym príjmom. Nízke príjmy na Slovensku spôsobujú, že aj dnes máme nemalú skupinu ľudí a rodín, ktorí sú napriek práci aspoň jedného z rodičov vážne ohrození chudobou, tzv. pracujúca chudoba je najvypuklejším problémom v ekonomicky slabších regiónoch. Jedným z riešení je zvýšiť pracujúcim rodičom časť príjmu, ktorá sa nezapočítava do výšky dávky v hmotnej núdzi. Navrhujeme rodičom s nízkym príjmom, teda do 400 eur v prípade jedného rodiča a 470 eur v prípade dvoch rodičov, poskytovať aspoň časť dávky tak, aby sa zvýraznil rozdiel medzi výškou dávky, ktorú by dostávali, ak by vôbec nepracovali, a príjmom, ktorý dostávajú z práce. V praxi to znamená, že namiesto 25 % z príjmu sa im do výpočtu dávky nezapočítava 40 % príjmu. Šiestym opatrením je podpora rodičov v núdzi. Navrhujeme upraviť systém pomoci v hmotnej núdzi tak, aby pamätal aj na pracujúcich rodičov. Štát by mal podať pomocnú ruku pracujúcim rodičom, ktorí sa nie vlastným zavinením dostali do núdzovej situácie, či už v dôsledku ťažkej choroby rodiča alebo dieťaťa, úrazu, ktorý niekto v rodine má, v prípade smrti v rodine. Títo rodičia často znášajú trojité bremeno: musia sa vysporiadať s ťažkou situáciou, prídu o príjem z práce a od štátu dostanú zanedbateľnú, ak len vôbec nejakú pomoc. Navrhujeme, aby v ťažkých sociálnych situáciách dostali pracujúci rodičia s deťmi pomoc štátu aspoň do takej výšky, ako to v súčasnosti sociálny systém poskytuje nepracujúcim občanom. Do výpočtu dávky v hmotnej núdzi by sa tak nezapočítavali poistné dávky, ktoré si pracujúci rodičia odpracovali a zaplatili platením odvodov: invalidný, sirotský, vdovský, materské alebo nemocenské. Na záver, siedmym opatrením je podpora viacdetných rodín. Navrhujem dvojnásobný daňový bonus na tretie a každé ďalšie dieťa. Pracujúci rodičia sa dnes rozhodujú o každom dieťati, najmä na základe ich finančných možností. Najvýraznejšie sa to prejavuje pri rozhodovaní o treťom dieťati. Mali by sme preto vytvoriť podmienky na to, aby sme do maximálnej možnej miery umožnili aj pracujúcim rodičom uvažovať nad možnosťou mať viac ako dve deti. Navrhujeme zdvojnásobiť daňový bonus pre pracujúcich rodičov na tretie a každé ďalšie dieťa. Dnes je daňový bonus vo výške 21,41 eur, čiže na tretie dieťa by bol tento daňový bonus 42,82 eur. Na rozdiel od odpočítateľnej položky tento daňový bonus by mohol poberať každý pracujúci rodič, ktorý zarobí aspoň minimálnu mzdu. Návrh bude mať negatívny vplyv na rozpočet verejnej správy, keď si pozriete návrh tohto zákona, aj sme sa ho snažili vyčísliť, koľko by mal byť tento negatívny dopad, a vyčíslili sme ho v roku 2016 na úroveň 125 mil. eur. Uvedomujem si, že je to veľmi veľký peniaz, ale predstavuje to polovicu ponechanej navýšenej sadzby DPH o 1 %, a sme o tom presvedčení, že tieto finančné prostriedky by sa mohli pomocou takýchto zmysluplných opatrení vrátiť pracujúcim rodičom, ktorí svojimi daňami tieto peniaze vytvárajú spoločnosti, a nemali by sa minúť len na malé efektívne sociálne balíčky, ktoré skôr slúžia z nášho pohľadu na istý predvolebný marketing. Návrh zákona má pozitívny sociálny vplyv, keďže prináša zásadné zvýšenie podpory pracujúcich rodičov. Podľa toho, čo som navrhoval a čo navrhujem v tejto chvíli, materské by sa z priemernej mzdy v roku 2016 zvýšilo skoro o 100 eur mesačne a jeho poberanie by sa predĺžilo o tri týždne, čo by zvýšilo celkový príjem matky v priebehu jedného roka z materskej o vyše 1 190 eur. Flexibilné čerpanie rodičovského príspevku by mohlo v praxi znamenať, že ak sa tak rozhodne rodič vzhľadom k tomu, kedy sa chce vrátiť do pracovného procesu alebo ako chce vyčerpať rodičovský príspevok, mohlo by sa zvýšiť až na úroveň 1 000 eur počas šiestich mesiacov. Odpočítateľná položka na bývanie, tak ako ju navrhujeme, je určená pre pracujúcich rodičov s deťmi do 6 rokov, by mohla takejto rodine ušetriť na daniach ročne až 600 eur. Spravodlivejší systém pomoci v hmotnej núdzi zároveň zabráni, aby sa pracujúci rodičia a ich deti prepadávali do chudoby. Daňový bonus na tretie a každé, dvojnásobný daňový bonus na tretie a každé ďalšie dieťa by priniesol rodičom s tromi a viac deťmi vyše 250 eur ročne. Čiže musíte uznať, že naozaj sú to veľmi pozitívne sociálne dopady. Návrh zákona nemá vplyvy na podnikateľské prostredie, životné prostredie ani vplyvy na informatizáciu spoločnosti. Návrh zákona je v súlade s Ústavou Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná, a právnymi predpismi Európskej únie. Dámy a páni, toľko teda oficiálne predloženie poslaneckého návrhu zákona o sociálnom poistení. Ja som tento návrh zákona už tento rok raz predkladal hneď začiatkom jari, koncom zimy, vtedy síce získal podporu opozičných poslancov naprieč celým politickým spektrom, o ktorú sa, samozrejme, v tejto chvíli znovu uchádzam, ale takisto sa uchádzam aj o podporu poslancov vládnej strany SMER. Som o tom presvedčený, že tento rodičovský balíček, ktorý obsahuje sedem opatrení, ktoré boli naozaj pripravené s expertmi, ktoré dnes strana Šanca k dispozícii má, ktorý je veľmi vyvážený z hľadiska toho, že sa snaží kryť rôzne situácie, do ktorých sa pracujúci rodičia, ktorí vychovávajú svoje deti, môžu v praxi dostať a ktorý by pre nich naozaj znamenal reálnu pomoc a aj podporu, ktorú naozaj pracujúci rodičia mnohokrát potrebujú. Sú opatrenia, ktoré môžu získať podporu aj poslancov vládneho SMER-u. Uvedomujem si, že nie sú to lacné opatrenia, ale na druhej strane sú to opatrenia potrebné, pretože kto si už viac zaslúži našu podporu ako ľudia, ktorí od rána do večera pracujú, platia dane a odvody a snažia sa zabezpečiť čo najlepšie podmienky pre svoju rodinu, snažia sa zabezpečiť čo najlepšie vzdelanie pre svoje deti a svojimi daňami a odvodmi vlastne zarábajú tie peniaze, ktoré potom vláda rozdeľuje v rôznych sociálnych balíčkoch. Myslím si, že by pracujúci rodičia, ktorí vychovávajú svoje deti, nemali byť z tohto vynechaní. Takže, dámy a páni, poprosím vás o podporu tohto poslaneckého návrhu zákona. Ďakujem pekne.